หากใครอยากรับประทานอาหารในความรู้สึกแปลกใหม่ เพลิดเพลินใจ หรือฉลองโอกาสพิเศษ ร้าน Ocean Restaurant by Cat Cora ก็เหมาะกับเป็นตัวเลือกที่ดีร้านนึงในสิงคโปร์ค่ะ 

ร้านนี้เป็นร้านอาหารในอควาเรียม ลองจินตนาการดูนะคะ กินไปดูปลาไป เพลินเพลิดเจริญใจ สักพักเจ้าปลากระเบนตัวใหญ่ก็ว่ายมายิ้มให้ เดี๋ยวปลาทูน่า ฉลาม ปลาเก๋า สารพัดปลามาทักทายเพียบ น่ารักจริงๆ ????????????

Catherine Ann (Cat Cora) เจ้าของร้านนี่เป็นเชฟสาวชาวอเมริกัน ชนะ Iron Chef จากรายการ Food Network TV(America) มีชื่อเสียงมาก มาเปิดร้านนี้ที่สิงคโปร์(มีร้านอาหารอื่นๆในอเมริกา แต่ไม่ได้อยู่ในอควาเรียม) แต่ไม่ได้ลงมือทำเองหรอก คิวแน่นขนาดนั้น เลยมีเชฟชื่อดังชาวสิงคโปร์เป็นหัวหน้าคุมที่นี่ อาหารในเมนูเป็นอาหารสไตล์แคริเบียน ทะเลๆ วัตถุดิบสด ใส่เครื่องเทศธรรมชาติเยอะ 

ร้านนี้ตั้งอยู่ที่ S.E.A Aquarium เกาะเซนโตซา สิงคโปร์ ถ้าใครไม่ซื้อตั๋วเข้ามาดูปลาในอควาเรี่ยม ต้องนั่งบัสหรือเรียกแท็กซี่เข้ามาทางที่จอดรถชั้นใต้ดิน ลึกลับซับซ้อนมาก ไม่ค่อยแนะนำค่ะ แพรมาแบบดูปลาด้วย ทางเข้าให้เดินตะลุยเข้าไปจนถึงด้านในสุดที่มี big fish tank มันอยู่ด้านซ้ายข้างๆกันเลย 

แนะนำว่าควรต้องจองโต๊ะมาค่ะ ถ้า walk-in แล้วได้ที่นั่งหน้า fish tank เลยต้องเป็นวันธรรมดา คงดวงดีมาก แต่แพรก็ไม่รับประกัน แพรจองทางเมล์ล่วงหน้าประมาณ 2 สัปดาห์ ไม่ใช่หน้าเทศกาลอะไรจึงได้โต๊ะนั่งหน้าตู้ปลาเลย วันที่ไปเป็นวันอาทิตย์ คนเยอะพอสมควร 

การแต่งกาย - Smart Casual 

ช่วงเวลารับประทาน กลางวัน-เย็น นั่งได้ 90 นาที อาหารมีทั้ง set course และ A La Carte 

Lunch set ราคา 58 ,72 SGD ++ per pax 
Dinner Set ราคา 108, 128, 158, 208 SGD ++ per pax 

ราคาอาหารในเมนูไม่รวมเครื่องดื่ม สั่งแยกค่ะ อ่านจาก tripadvisor มา หากแจ้งพนักงานตอนจองโต๊ะว่าเรามา celebrate any special occasion จะมีเค้กก้อนเล็กๆให้ด้วยค่ะ 

อาหารใน Lunch set 58++ ประกอบด้วย appetizer, main course, dessert รวม 3 อย่าง 
แต่ถ้า set 72++ ก็จะมีอาหารและขนมหวานรวม 5 อย่างค่ะ 

· อาหารเรียกน้ำย่อย

Salmon Gravlax - แซลมอนรมควัน ผสมกับเครื่องเทศและซอสสูตรเฉพาะ มีไข่แซลมอนใส่มาด้วย ดูคล้ายยำปลาดิบสไตล์ฝรั่ง รสชาติกำลังดี แซลมอนสดมากๆ อร่อยค่ะ

Sous Vide Scottish Salmon – ซูวีคือการปรุงอาหารโดยแพ็ควัตถุดิบในถุงสูญญากาศ แล้วนำไปแช่ในน้ำที่คุมอุณหภูมิไว้ ความร้อนจากน้ำก็จะค่อยๆถ่ายเทสู่วัตถุดิบ ซึ่งมันจะคงความสดของวัตถุดิบไว้ ในรูปคือแซลมอนเอาไปซูวีแล้วมาสับ คลุกเครื่องเทศฝรั่งแล้วเอามาม้วน ห่อด้วยสาหร่าย ด้านบนโรยคาเวียร์มาด้วย หน้าตาญี่ปุ่นแต่รสชาติฝรั่งจ๋า อร่อยค่ะ ไม่คาวเลย

· จานหลัก

Crispy Skin Kuhlbarra Barramundi - ปลากระพงขาวทอดหนังกรอบๆ ทำมาดี เนื้อไม่แตกยุ่ย ปลาสด ได้รสปลาตามธรรมชาติ ไม่คาว ภาพรวมรสผู้หญิงมากๆ แต่ผักกะหล่ำดาวด้านล่างขมได้ใจจริงๆ มันควรจะหวานนิดขมหน่อยนะคะ

Compressed Lamb Rib-Crispy Brick - ซี่โครงแกะอบ ซอสหลากหลายทั้งซอสเครื่องเทศข้างล่างแกะ ซอสเปรี้ยวๆสีดำเหมือนใส่บัลซามิคและซอสซาวครีมเปรี้ยวๆ เสิร์ฟคู่กับผักใบเขียวและตับบด อร่อยดีนะ

· ขนมหวาน

3xCitrus - ขนมหวานผสมผสานกันหลายอย่าง คาราเมล เกรปฟรุ้ตเยลลี่ Hezelnut รวมคล้ายไอศกรีมกลมๆ เวลารับประทานควรตัดลงไปจากชั้นบนถึงล่างเพราะหากกินแยกชั้นจะไม่กลมกล่อมค่ะ

ช่วงเสิร์ฟของหวานมีเค้กเสิร์ฟมาพร้อมกับเขียนสุขสันต์วันครบรอบมาให้ด้วย เค้กเป็นเค้กมะม่วง เนื้อเค้กไม่ร่วนแต่ก็ไม่เนียน ทั่วๆไป เค้กนี่ไม่ได้ประทับใจอะไรเป็นพิเศษค่ะ 

แม้ว่าอาหารในเซ็ตจะมีปริมาณน้อย เมื่อเทียบกับราคาแล้ว ค่อนข้างแพง แต่อยากบอกว่าอิ่มมากๆค่ะ แพรว่าความพิถีพิถัน และรสชาติดีสมราคา สถานที่(รวมแล้ว 150SGD++) ให้ไป 10/10 เลยจ้ะ ถือเป็นประสบการณ์ดีๆครั้งนึงในชีวิต ที่ได้กินอาหารหน้าตู้ปลาขนาดใหญ่ เผื่อใครอยากไปฉลอง หรือลองอะไรดีๆ แปลกใหม่ แนะนำที่นี่จ้า